# Garlopa

La garlopa manual és un ribot que consisteix en un paral·lelepípede rectangle de fusta anomenat caixa, l'altura del qual va disminuint una mica cap a les extremitats. La superfície inferior és perfectament plana. A algunes polzades de l'extremitat posterior s'acobla una mena de puny per empènyer l'instrument i prop de l'extremitat davantera es fixa un botó.
Enmig de la caixa hi ha una obertura anomenada forat d'encenalls, en la qual es col·loquen el ferro i la falca. El forat d'encenalls és de boca ampla per sobre i acaba inferiorment en una ranura estreta. La superfície del forat d'encenalls que suporta el ferro és inclinada a 45°, és a dir, que té la inclinació de la diagonal d'un quadrat perfecte.
La superfície oposada al forat d'encenalls té menys inclinació. El ferro és pla. Consta d'una fulla de ferro i una altra d'acer soldades i temperades. S'afila esmolant la fulla d'acer de manera que resulti un xamfrà de 45° i que el tall tingui una curvatura imperceptible cap a les cantonades. El ferro s'assegura al forat d'encenalls per mitjà d'una falca oberta per la meitat que es fica amb mall i s'afluixa colpejant la caixa en una de les seves extremitats.

## Variants
### Semigarlopa

La semigarlopa o garlopí és més petita, té el forat d'encenalls més inclinat, tall més ample i fulla de xamfrà rodó. Arrenca encenalls més gruixuts que la garlopa i serveix per desbastar o descobrir la superfície de la fusta.

### Garlopa de bisell

La garlopa de bisell és més petita i serveix per als treballs en peces de mida petita. Hi ha garlopes de bisell de diverses mides i amb fulles de diferent inclinació. N'hi ha de dues fulles sense doblec i n'hi ha també amb plantilla de ferro, amb el forat d'encenalls molt inclinada per fustes dures o per fibres que han de ser tallades transversalment.

## Altres ribots
### Ribot de contrafibra

El ribot de contrafibra és un petit ribot de fusteria que està dissenyat per passar-lo a contrafibra i és prou diminut per ser utilitzat amb una sola mà. La fulla va muntada amb un angle d'atac molt petit. Aquest ribot és usat per a ribotejar components deixant encenalls prims, per aconseguir que un element s'ajusti dins d'una tolerància de fabricació acceptable. També s'empra per aparellar petites superfícies en zones delicades. En els ribots a contrafibra, la fulla té una inclinació de 12º a 20º. A més disposen de galgues de control de profunditat i de moviment lateral de la fulla. N'hi ha de fusta i de metall, aquests últims més sofisticats.

### Ribot de paleta

És una eina semblant a l'anterior quant a la seva forma, amb la caixa de secció trapezoïdal i una mica inclinat, folrat amb una xapa de ferro que fan servir els paletes per repassar els plans de les motllura i allisar-les traient l'excés de guix.
Totes aquestes eines tenen, en la meitat o en el seu extrem, una empunyadura que serveix per a manejar-les.

## Vegeu també

* Guilleume
* Ribot
* Acanalador
* Ribot de motllures
* Ribot de contrafibra
* Garlopa mecànica
* Planejadora

## Referències

* 1 2 Ernest Joyce; Alan Peters. Encyclopedia of Furniture Making. Sterling Publishing Company, Inc., 30 juny 2000, p. 99–. ISBN 978-0-8069-7142-1 [Consulta: 3 gener 2012].
* ↑ ribots de fuster [Consulta: 11 març 2011].
* ↑ «Optimot. Consultes lingüístiques - Llengua catalana».
* 1 2 3 Diccionari d'arts i manufactures, Francesc de Paula Mellado. 1857
* ↑ ribots de fuster [Consulta: 11 març 2011].

## Bibliografia

El contingut d'aquest article incorpora material del Diccionari Enciclopèdic Hispà-Americà de l'any 1892, que es troba en el domini públic.